钦定古今图书集成/理学汇编/学行典/第235卷 > 王修
## 钦定古今图书集成/理学汇编/学行典/第235卷 > 王修

按《魏志王修传》：“修字叔治，北海营陵人也。年七岁丧
母，母以社日亡。来岁邻里社，修感念母哀甚，邻里闻
之，为之罢社。年二十，游学南阳，止张奉舍。奉举家得
疾病，无相视者，修亲隐恤之，病愈乃去。初平中，北海
孔融召以为主簿，守高密令。高密孙氏，素豪侠，人客
数犯法，民有相劫者，贼入孙氏，吏不能执，修将吏民”
围之。孙氏拒守，吏民畏惮不敢近。修令吏民敢有不
攻者与同罪。孙氏惧，乃出。贼由是豪彊慑服。举孝廉，
修让邴原融，不听。时天下乱，遂不行。顷之，郡中有反
者，修闻融有难，夜往奔融。贼初发，融谓左右曰：“能冒
难来唯王修耳。”言终而修至，复署功曹。时胶东多贼
寇，复命修守胶东令。胶东人公沙卢宗彊自为营堑，
不肯应发调，修独将数骑，径入其门，斩卢兄弟。公沙
氏惊愕莫敢动，修抚慰其馀，由是寇少止。融每有难，
修虽休归，家无不至，融常赖修以免。袁谭在青州，辟
修为治中从事。别驾刘献数毁短修，后献以事当死，
修理之得免，时人益以此多焉。袁绍又辟修，除即墨
令，后复为谭别驾。绍死，谭、尚有隙，尚攻谭，谭军败。修
率吏民往救谭，谭喜曰：“成吾军者，王别驾也。”谭之败，
刘询起兵，漯阴诸城皆应。谭叹息曰：“今举州背叛，岂
孤之不德邪！”修曰：“东莱太守管统虽在海表，此人不
反必来。”后十馀日，统果弃其妻子来赴，谭妻子为贼
所杀。谭更以统为乐安太守。谭复欲攻尚，修谏曰：“兄
弟还相攻击，是败亡之道也。”谭不悦，然知其忠节。后
又问修计安出，修曰：“夫兄弟者，左右手也。譬人将斗
而断其右手，而曰我必胜，若是者可乎？夫弃兄弟而
不亲天下，其谁亲之！属有谗人，固将交斗其闲，以求
一朝之利。愿明使君塞耳勿听也。若斩佞臣数人，复
相亲睦，以御四方，可以横行天下。”谭不听，遂与尚相
攻击，请救于太祖。太祖既破冀州，谭又叛。太祖遂引
军攻谭于南皮。修时运粮在乐安，闻谭急，将所领兵
及诸从事数十人往赴谭。至高密，闻谭死，下马号哭
曰：“无君焉归？”遂诣太祖，乞收葬谭尸。太祖欲观修意，
默然不应。修复曰：“受袁氏厚恩，若得收敛谭尸，然后
就戮，无所恨。”太祖嘉其义，听之，以修为督军粮，还乐
安。谭之破，诸城皆服，唯管统以乐安不从命，太祖命
修取统首，修以统亡国之忠臣，因解其缚，使诣太祖，
太祖悦而赦之。袁氏政宽，在职势者多畜聚，太祖破
邺，籍没审配等家财物货以万数。及破南皮，阅修家
榖不满十斛，有书数百卷。太祖叹曰：“士不妄有名。”乃
礼。辟为司空掾，行司金中郎将。迁魏郡太守。为治抑

为奉常。其后严才反，与其徒属数十人攻掖门。修闻
变，召车马未至，便将官属步至宫门。太祖在铜爵台
望见之，曰：“彼来者必王叔治也。”相国锺繇谓修：“旧京
城有变，九卿各居其府。修曰：‘食其禄，焉避其难？居府
虽旧，非赴难之义’。”顷之，病卒官。子忠，官至东莱太守、
散骑常侍。初，修识高柔于弱冠，异王基于童幼，终皆
远至，世称其知人。　按本传注，《傅子》曰：“太祖既诛袁
谭，枭其首，令曰：‘敢哭之者戮其妻子’。于是王叔治、田
子泰相谓曰：‘生受辟命，亡而不哭，非义也。畏死亡义，
何以立世’？”遂造其首而哭之，哀动三军。军正白行其
戮，太祖曰：“义士也。”赦之。